Diari Oficial de la Generalitat Valenciana


Sumari del DOGV 9289, del 02-03-2022 (2022/1441)

RESOLUCIÓ de 21 de febrer de 2022, de la directora general de Relacions amb Les Corts, de la Presidència de la Generalitat, per la qual es publica el conveni entre l'Autoritat de Transport Metropolità de València (ATMV) i Renfe Viajeros Sociedad Mercantil Estatal, SA, per a la utilització de la targeta sense contacte «Móbilis» o futures evolucions en els serveis de rodalia de València i la venda de títols de coordinació o integració.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9289

Data del DOGV
:   02-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1441


Data del document
:   21-02-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 21 de febrer de 2022, de la directora general de Relacions amb Les Corts, de la Presidència de la Generalitat, per la qual es publica el conveni entre l'Autoritat de Transport Metropolità de València (ATMV) i Renfe Viajeros Sociedad Mercantil Estatal, SA, per a la utilització de la targeta sense contacte «Móbilis» o futures evolucions en els serveis de rodalia de València i la venda de títols de coordinació o integració. [2022/1441]  
  
L'Autoritat de Transport Metropolità de València (ATMV) i Renfe Viajeros Sociedad Mercantil Estatal, SA, han subscrit, prèvia tramitació reglamentària, els dies 28 de desembre de 2021 i 19 de gener de 2022, el conveni per a la utilització de la targeta sense contacte «Móbilis» o futures evolucions en els serveis de rodalia de València i la venda de títols de coordinació o integració, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 16 de febrer de 2022 i número 121/2022, és procedent la publicació en el Diari Oficial de la Generalitat Valenciana de la pròrroga del conveni marc esmentat, que figura annexa a aquesta resolució.  
  
València, 21 de febrer de 2022.- La directora general de Relacions amb Les Corts: Ana Belén Domínguez Cana.  
  
  
  
Conveni entre l'Autoritat de Transport Metropolità de València i Renfe Viajeros Sociedad Mercantil Estatal, SA, per a la utilització de la targeta sense contacte «Móbilis» o futures evolucions en els serveis de rodalia de València i la venda de títols de coordinació o integració  
  
València, 27 de desembre de 2021  
  
Reunides  
D'una part, Renfe Viajeros Sociedad Mercantil Estatal, SA (d'ara en avant Renfe Viajeros), amb domicili social a Madrid, avinguda de Pío XII, 110, amb NIF O11750284, constituïda el dia onze de desembre de 2013, davant del senyor notari de l'Il·lustre Col·legi de Madrid José Manuel Senante Romero sota el número del seu protocol 3.553, inscrita en el Registre Mercantil de Madrid, tom 31.997, foli 1, secció 8 i full M-575733, representada per Isaías Táboas Suárez, president del Consell d'Administració, degudament autoritzat per aquesta societat, en virtut dels poders atorgats el dia 22 d'octubre de 2019 davant del senyor notari de l'Il·lustre Col·legi de Madrid Tomás Pérez Ramos amb el número 5.447 del seu protocol, inscrits en el Registre Mercantil de Madrid, tom 38.967, foli 7, inscripció 85a i full M-575733.   
I, d'una altra part, l'Autoritat de Transport Metropolità de València (d'ara en avant «ATMV»), amb NIF T2001832H i seu a València, plaça de Tetuan, 10, CP 46758 València, i en el seu nom i representació el conseller Arcadi España García, en la seua qualitat de president del Consell d'Administració de l'ATMV, en exercici de la competència que té atribuïda en virtut del que es disposa en l'article 9.1.a del Decret 81/2017, de 23 de juny, del Consell, pel qual s'aprova el Reglament de l'Autoritat de Transport Metropolità de València, en relació amb l'article 7.2.a 1r i 8.1.g del mateix text.  
Les parts intervinents reconeixen mútuament la capacitat legal necessària per a subscriure el present conveni, i a aquest efecte, amb l'aprovació prèvia pel Consell en sessió de data 23 de desembre de 2021  
  
EXPOSEN  
I. Que Renfe Viajeros té com a objecte social principal la prestació de serveis de transport de viatgers per ferrocarril, tant nacional com internacional, la mediació en la prestació de qualssevol serveis turístics, l'organització, l'oferta i/o la comercialització de viatges combinats o productes turístics, així com la prestació d'altres serveis o activitats complementaris o vinculats al transport ferroviari.  
II. Que l'ATMV és l'organisme autònom de la Generalitat, adscrit a la conselleria competent en matèria de transport, que exerceix en l'àmbit territorial de l'àrea metropolitana de València les competències en matèria de transport públic regular de viatgers de la Generalitat i les dels municipis que li deleguen les seues competències en matèria de transport urbà. En exercici de les seues competències, l'ATMV té implantades en tota la Comunitat targetes intel·ligents, sense contacte, interoperables, vàlides com a títol de transport en el sistema de transport públic de la Comunitat (targeta Móbilis).  
III. Que amb data 25 d'abril de 2019 les parts van subscriure un conveni marc a fi d'establir les condicions generals per a la incorporació dels títols de transport de Rodalia de Renfe Viajeros en la targeta Móbilis de l'ATMV. Aquest procés es realitzaria per fases i l'objectiu seria que la targeta Móbilis fora utilitzada com a títol de transport en els trens de Renfe Viajeros, dins d'un model integrat amb altres modes en l'àmbit d'actuació de l'ATMV. Aquest conveni marc va ser objecte de pròrroga amb data 24 d'abril de 2021.  
  
IV. La vigència del conveni marc, incloses les pròrrogues, acaba amb data 24 d'abril de 2025 i les addendes susceptibles de subscriure amb empara en aquest conveni marc no poden estendre la seua vigència més enllà de la mateixa vigència del conveni marc del qual derivarien.  
  
Durant el temps de vigència del conveni marc les parts han treballat intensament en el seu desenvolupament però, tenint en compte que les actuacions que es pretén implementar tenen vocació de llarga duració i, per descomptat, més enllà de la data de pèrdua de vigència de l'esmentat conveni marc, que les parts consideren oportú resoldre el conveni marc i substituir-lo per un conveni nou que tinga una vigència temporal pel màxim legalment permés i que, així mateix, concrete les actuacions que calga implementar amb el coneixement de causa que s'ha obtingut pels treballs desenvolupats fins a la data en qüestió.  
V. L'ATMV i Renfe Viajeros estan interessats a formalitzar el present conveni, que permetrà:  
a) La utilització d'un mitjà de validació comú per a diferents modes de transport integrats en el sistema;  
b) Títols de transport comuns per a tots els modes de transport integrats.  
c) Un règim de transbords entre operadors i modes diferents, en condicions econòmiques avantatjoses.  
d) Facilitar als usuaris la possibilitat d'adquirir els títols de coordinació o integració propietat de l'ATMV en el sistema d'autovenda i taquilles dels serveis de Rodalia Renfe Viajeros del nucli de Rodalia de València.  
VI. Els objectius que es pretén aconseguir amb la integració són:  
1. La contribució a posicionar el transport públic col·lectiu valencià com un sistema més atractiu per als usuaris;  
2. L'establiment d'un sistema de tarifes de fàcil comprensió i basat en principis acceptats pels usuaris.  
3. La percepció del sistema de transport públic col·lectiu com una xarxa integrada, tot això destinat primordialment al foment d'una mobilitat més sostenible i menys dependent del vehicle privat.  
  
VII. Que, atés que el sistema d'integració tarifària està sent objecte d'evolució i concreció permanents, les parts consideren que el desenvolupament existent en l'actualitat és suficient per a iniciar-ne la implantació en Renfe Viajeros.  
VIII. Que, en relació amb l'afectació econòmica de la implantació del sistema d'integració tarifària, les parts assumiran el compromís d'analitzar l'afectació que la implantació d'aquest produiria sobre la situació actual de Renfe Viajeros, per tal de prendre les mesures necessàries perquè, en la situació de tarifació integrada i a conseqüència d'aquesta, no es produïsquen desequilibris econòmics que puguen afectar el contracte que Renfe Viajeros va signar amb l'Administració general de l'Estat per a la prestació dels serveis públics de transport de viatgers per ferrocarril, competència de l'Administració general de l'Estat, subjectes a obligacions de servei públic per al període 2018-2027.  
  
IX. Que, tenint en compte que l'Administració general de l'Estat i Renfe Viajeros no formen part de l'ATMV i que les determinacions i, si és el cas, les modificacions del sistema d'integració tarifària es definiran en l'ATMV, les parts estan interessades a establir els mecanismes necessaris perquè aquestes determinacions, o si és el cas, les modificacions, siguen aplicades en Renfe Viajeros, de manera que es respecte l'homogeneïtat que necessita el sistema d'integració tarifària per funcionar correctament, respectant el que s'estableix en el contracte de Renfe Viajeros amb l'Administració general de l'Estat.  
  
X. Que, així mateix, les parts consideren de manera concurrent a la utilització de títols de coordinació o integració propietat de l'ATMV, que és procedent atorgar als usuaris el benefici addicional d'obtindre la càrrega i/o recàrrega d'aquests títols en el sistema d'autovenda i taquilles dels serveis de Rodalia Renfe Viajeros del nucli de Rodalia de València, el règim del qual es concreta en un títol específic del present conveni.  
Que, ateses les raons exposades, i després de les reunions mantingudes a aquest efecte per les parts intervinents, Renfe Viajeros i l'ATMV estan interessades a fixar els termes i condicions que regiran la implantació del sistema d'integració tarifària en el transport públic ferroviari de viatgers, prestat i gestionat per Renfe Viajeros en l'àmbit d'actuació de l'ATMV, per a la qual cosa, a fi de formalitzar i acomplir a les finalitats exposades, les parts, de comú acord, signaran aquest conveni segons les següents,  
  
Estipulacions  
  
Primera. Objecte del conveni  
1. Aquest conveni entre Renfe Viajeros i ATMV té per objecte:  
  
a) Resoldre de mutu acord l'acord marc subscrit entre l'ATMV i Renfe Viajeros Sociedad Mercantil Estatal, SA, per a la utilització de la targeta sense contacte Móbilis o futures evolucions en els serveis de Rodalia de València, amb data d'efectes de l'entrada en vigor d'aquest conveni.  
b) La implantació del sistema d'integració tarifària d'acord amb el que es descriu en el títol I en el transport públic ferroviari de viatgers de Rodalia, prestat i gestionat per Renfe Viajeros, en l'àmbit d'actuació de l'ATMV (Àrea Metropolitana de València), així com fixar el règim de col·laboració perquè Renfe Viajeros actue com a xarxa de vendes de títols de coordinació o integració propietat de l'ATMV en els termes previstos en el títol II.  
c) Habilitar la possibilitat que per mitjà d'addendes a aquest conveni es puguen establir noves mesures que tinguen per objecte la finalitat última de la integració tarifària entre les parts.  
2. Les parts s'obliguen a dedicar els esforços que resulten necessaris per a dur a terme el que es preveu en aquest conveni i realitzar les actuacions, internes i externes, que siguen pertinents per a assolir aquest fi.  
  
3. Aquest conveni no incideix sobre el règim tarifari ni en altres aspectes de rellevància regulats en el contracte de 18 de desembre de 2018 subscrit entre Renfe Viajeros i l'Administració general de l'Estat per a la prestació dels serveis públics de transport de viatgers per ferrocarril de Rodalia, Mitjana Distància convencional, Avant i amplada mètrica, competència de l'Administració general de l'Estat subjectes a obligacions de servei públic. Aquest conveni haurà de ser autoritzat pel Ministeri de Transports, Mobilitat i Agenda Urbana.  
  
  
TÍTOL I  
Règim de col·laboració en matèria d'integració tarifària  
  
Segona. Assistència i participació de Renfe Viajeros en els òrgans de govern de l'ATMV per a tractar assumptes relatius al sistema d'integració tarifària  
L'ATMV considera:  
- Que, tal com s'ha anunciat en l'exposició IX d'aquest conveni, ni l'Administració general de l'Estat, ni Renfe Viajeros formen part de l'ATMV.  
- Que la concreció i, si és el cas, modificació del sistema d'integració tarifària es realitza en el si dels òrgans de govern de l'ATMV.  
  
Qualssevol modificacions o evolucions relatives al sistema d'integració tarifària, que afecten el que es preveu en el present conveni, seran objecte d'estudi i acord en el si de la comissió de seguiment, amb caràcter previ a ser aprovades pels òrgans de govern de l'ATMV.  
Quan, segons el criteri dels representants de Renfe Viajeros en la comissió de seguiment, aquestes modificacions o evolucions hagen de ser objecte d'aprovació pels òrgans de govern de Renfe Viajeros, l'ATMV, a través de la seua direcció gerència, sol·licitarà aquesta aprovació, amb indicació de la data prevista de l'entrada en vigor, amb caràcter previ al sotmetiment d'aquestes modificacions o evolucions a la consideració dels òrgans de govern de l'ATMV. A aquest efecte Renfe Viajeros disposarà d'un termini de noranta (90) dies naturals, a comptar de la data de la recepció de l'esmentada notificació, per a aprovar internament les determinacions, els desenvolupaments, les evolucions o les modificacions proposats i la seua notificació a l'ATMV.  
Aquestes modificacions, quan afecten el contingut de les clàusules d'aquest conveni, seran objecte d'una addenda específica.  
Així mateix, l'ATMV es compromet envers Renfe Viajeros a convocar representants d'aquesta entitat, en qualitat de convidats, amb veu, però sense vot, a les sessions dels òrgans de govern de l'ATMV quan, per la naturalesa de les qüestions que s'hagen de tractar, així s'haja acordat prèviament en la comissió de seguiment i, en tot cas, sobre qualssevol aspectes relatius al sistema d'integració tarifària que afecte Renfe Viajeros.  
En tot cas, no es consideren modificacions o evolucions relatives al sistema d'integració tarifària del que es preveu en el present conveni que requerisquen l'aprovació interna pels òrgans de govern de Renfe Viajeros i/o assistència a les sessions dels òrgans de govern de l'ATMV aquelles que no impliquen inversió per part de Renfe Viajeros, ni aquelles que suposen modificació de tarifes aplicables als usuaris dels títols de coordinació o integració propietat de l'ATMV, ja que no té implicacions en les compensacions que haja d'abonar l'ATMV a Renfe Viajeros o en l'equilibri de l'explotació, ni tampoc la creació o supressió de títols de coordinació o integració propietat de l'ATMV, pels mateixos motius.  
  
  
Tercera. Compromisos de Renfe Viajeros  
Renfe Viajeros es compromet a:  
a) Possibilitar la validació i cancel·lació, en els sistemes d'accés de les estacions i bels aixadors dels serveis de la zona integrada de rodalia del nucli de València, dels títols de coordinació o integració propietat de l'ATMV i que aquestes validacions s'efectuen d'acord amb el sistema tarifari integrat, SIGApunT, model integral de dades, aplicacions i serveis propietat de la Generalitat que possibilita l'estandardització, homologació i homogeneïtzació del sistema de taquillatge en els serveis de transport públic regular de viatgers de la seua competència i que comunica al sistema central totes les etapes realitzades, així com el tipus de títol emprat pels usuaris dels serveis.  
  
Les condicions generals d'utilització dels títols de coordinació o integració propietat de l'ATMV són les previstes en la normativa vigent publicada per l'ATMV.  
Les modificacions de les especificacions tècniques del sistema SIGApunT de cancel·lació i les necessitats i els mètodes de transmissió d'informació per a generar els fitxers de liquidació per l'ús dels títols de coordinació o integració propietat de l'ATMV seran elaborats pels equips d'IT de les parts i seran aprovats per la comissió de seguiment quan puga afectar l'objecte del conveni.  
b) Renfe Viajeros mantindrà els seus títols propis, així com el seu sistema tarifari aplicable només a aquests títols, i es reservarà la decisió sobre el manteniment o la modificació de la seua estructura tarifària actual. Així mateix, mantindrà el sistema de reclamacions de Renfe Viajeros per als seus títols propis.  
c) Renfe Viajeros resoldrà les incidències produïdes en la prestació dels seus serveis de transport de viatgers, llevat de les reclamacions relacionades amb els títols d'integració o coordinació propietat de l'ATMV, que traslladarà a l'ATMV.  
d) Fer les tasques d'informació a l'usuari relatiu a oferta de serveis, ús de títols i tarifes dels títols d'integració o coordinació propietat de l'ATMV amb la col·laboració de l'ATMV.  
  
Quarta. Compromisos de l'Autoritat de Transport Metropolità de València  
L'ATMV es compromet a:  
a) Col·laborar amb Renfe Viajeros en les actuacions que requerisca el sistema de cancel·lació, validació i recàrrega per a treballar amb els títols d'integració o coordinació de titularitat de l'ATMV. A aquest efecte, l'ATMV facilitarà a Renfe Viajeros l'accés al sistema tarifari integrat, SIGApunT.  
b) Compensar Renfe Viajeros per cada usuari que utilitze els serveis de Rodalia en la zona integrada del nucli de València amb els títols d'integració o coordinació de titularitat de l'ATMV amb la quantitat establida per l'ATMV i aprovada per les parts.  
c) En aplicació del principi de neutralitat econòmica, garantir a Renfe Viajeros el respecte de l'equilibri econòmic de la seua explotació, de tal manera que els seus ingressos propis per trànsit en la zona integrada del nucli de València no es puguen veure reduïts per efecte de la introducció dels títols d'integració o coordinació de titularitat de l'ATMV.  
d) En el cas que calga realitzar noves adaptacions dels sistemes de control d'accés, venda i supervisió, de titularitat de Renfe Viajeros, a conseqüència dels nous requeriments formulats per la mateixa ATMV addicionals als que siga procedent realitzar per a complir aquest conveni, el cost d'aquestes adaptacions serà assumit per l'ATMV totalment o parcialment d'acord amb el que es dispose en una addenda específica al conveni o mitjançant una resolució.  
e) La resolució de les reclamacions efectuades en relació amb els títols d'integració o coordinació de titularitat de l'ATMV.  
f) Col·laborar amb Renfe Viajeros, en la forma que es concrete, en les tasques d'informació a l'usuari en relació amb l'oferta de serveis, l'ús de títols i les tarifes.  
  
Cinquena. Admissió del sistema d'integració tarifària en el transport públic ferroviari de viatgers  
1. Renfe Viajeros s'obliga a admetre els títols d'integració o coordinació de titularitat de l'ATMV en el transport públic ferroviari de viatgers de Rodalia de la zona integrada del nucli de Rodalia de València prestat i gestionat per Renfe Viajeros.  
2. L'Administració general de l'Estat continuarà sent titular ple de la competència del servei de transport públic ferroviari referit, i Renfe Viajeros, la prestadora del servei esmentat, i exercitaran sobre aquestes totes les potestats que els corresponen i, per tant, Renfe Viajeros mantindrà i crearà els títols propis que considere convenients.  
  
3. La utilització dels títols d'integració o coordinació propietat de l'ATMV en el transport públic ferroviari de viatgers prestat i gestionat per Renfe Viajeros en l'àmbit de l'ATMV no suposarà cap modificació sobre la titularitat de la prestació del servei del transport públic referit, que, en tot cas, s'entendrà prestat per aquesta societat anònima, i, en conseqüència, el contracte de transport quedarà sempre formalitzat entre aquesta i la persona usuària en qüestió, de manera que la relació derivada d'aquest contracte es regirà per la normativa que resulte aplicable, sense perjudici del que es disposa en el punt següent.  
4. Els termes i condicions d'utilització, per part de les persones usuàries, dels títols d'integració o coordinació propietat de l'ATMV, com a mitjà de validació en el transport públic ferroviari de viatgers prestat i gestionat per Renfe Viajeros en la zona integrada del nucli de Rodalia de València, es regiran per les condicions generals que aprove l'ATMV i que seran comunes per a tots els modes que acorden implantar el sistema d'integració tarifària. Les condicions generals que regeixen en l'actualitat, aprovades per l'ATMV són les contingudes en la Resolució de 24 de març de 2020, del Consell d'Administració de l'ATMV per la qual s'aproven les normes d'obtenció i utilització dels títols de coordinació o integració propietat de l'ATMV (DOGV 08.04.2020), i per la Resolució de 25 de febrer de 2021, del Consell d'Administració de l'ATMV per la qual es modifica la Resolució de 24 de març de 2020, del Consell d'Administració de l'Autoritat de Transport Metropolità de València per la qual s'aproven les normes d'obtenció i utilització dels títols de coordinació o d'integració propietat de l'Autoritat de Transport Metropolità de València, sense perjudici de la que la substituïsca en el futur.  
En conseqüència, la relació entre la persona usuària i l'autoritat territorial del transport estarà regulada, en relació amb la utilització dels títols d'integració o coordinació propietat de l'ATMV, per aquestes condicions generals, i les relacions entre la persona usuària i Renfe Viajeros, derivades de la mateixa prestació del servei públic de transport ferroviari en la zona integrada del nucli de Rodalia de València, continuaran regint-se per la normativa que resulte aplicable en cada cas.  
5. Renfe Viajeros rebrà les compensacions de l'ATMV per la utilització del servei de transport públic ferroviari de viatgers prestat i gestionat per Renfe Viajeros en la zona integrada del nucli de Rodalia València d'acord amb les regles que s'establisquen en el marc del sistema d'integració tarifària definit en l'annex I.  
  
  
Sisena. Condicions essencials del sistema d'integració tarifària  
1. Tal com s'indica en l'exposició V, les parts acorden i assumeixen que el sistema d'integració tarifària pivota sobre els títols d'integració o coordinació de titularitat de l'ATMV, que permeten viatjar al seu usuari entre les estacions comunes del nucli de Rodalia de València en l'àmbit de l'ATMV, i dona lloc, amb la seua utilització, a les compensacions que corresponga d'acord amb l'annex I; tot això, segons un sistema tarifari integrat, unes tarifes integrades, uns col·lectius especials integrats i unes polítiques de transbords bonificats. S'adjunta com a annex II la zonificació actual, respecte de les tarifes i els descomptes que regeixen per als usuaris, els col·lectius especials, etc., s'estableixen les que estiguen en vigor en cada moment, publicades en el Diari Oficial de la Generalitat Valenciana (DOGV).  
2. Qualssevol canvis que introduïsca l'ATMV en les seues zonificacions no haurà de tindre incidència financera en les compensacions o aportacions que haja de realitzar a Renfe Viajeros.  
3. En la concreció dels aspectes del sistema d'integració tarifària pendents de definició i, si és el cas, en la modificació d'aquests, l'ATMV respectarà el principi de neutralitat econòmica que inspira la implantació del sistema d'integració tarifària per a Renfe Viajeros, així com el que s'exposa en l'annex I.  
  
Setena. Gestió dels títols d'integració o coordinació propietat de l'ATMV  
La gestió dels títols d'integració o coordinació propietat de l'ATMV serà realitzada de manera centralitzada per l'ATMV, a la qual correspondrà emetre'ls i distribuir-los, sense perjudici de la col·laboració prevista en el títol II del present conveni en les condicions que determinen els òrgans de govern de l'ATMV, entre les quals es trobaran compreses, a títol merament informatiu, les següents funcions que haurà de realitzar l'esmentada autoritat:  
- Subministrament i venda de la targeta Móbilis, amb la col·laboració prevista en el títol II per part de Renfe Viajeros.  
- Articulació dels mecanismes per a efectuar recàrregues de saldos per les persones usuàries dels títols d'integració o coordinació propietat de l'ATMV.  
- Informació sobre l'explotació, coordinada pel centre de gestió de l'ATMV, i realització de les liquidacions periòdiques dels ingressos, les bestretes i les compensacions que siguen procedents.  
- Si és el cas, controls i auditories en relació amb la utilització dels títols d'integració o coordinació propietat de l'ATMV.  
- Atenció al públic en relació amb els títols d'integració o coordinació propietat de l'ATMV, de conformitat amb el que s'especifica en l'estipulació huitena.  
  
Huitena. Atenció al públic  
1. Tenint en compte que Renfe Viajeros continuarà sent la prestadora i gestora del seu servei de transport públic ferroviari de viatgers en la zona integrada del nucli de Rodalia de València, aquesta haurà de mantindre el seu servei d'atenció al públic, en relació amb tantes consultes, incidències i altres qüestions com sorgisquen del mateix servei de transport ferroviari (nucli de Rodalia de València).  
2. L'ATMV prestarà un servei d'atenció al públic en relació amb tantes consultes, incidències i altres qüestions com sorgisquen dels títols d'integració o coordinació propietat de l'ATMV i la utilització d'aquests. A més, també s'encarregarà de remetre al servei d'atenció al públic de Renfe Viajeros aquelles consultes, incidències i altres qüestions que sorgisquen del mateix servei de transport que reba aquella per qualsevol causa.  
3. El servei d'atenció al públic de Renfe Viajeros efectuarà la mateixa remissió al servei d'atenció al públic de l'ATMV quan les qüestions que se li plantegen no estiguen relacionades amb el servei de transport que presta.  
  
  
Novena. Adaptació tecnològica  
1. A fi de controlar el frau en el sistema i d'augmentar la precisió en la mesura de l'ús que facen dels serveis de Renfe Viajeros els viatgers en possessió de títols d'integració o coordinació propietat de l'ATMV, s'analitzaran de manera conjunta les necessitats de noves instal·lacions en el sistema de control d'accessos (torns o validadores), partint de la situació actual d'aquest sistema. Això mateix s'aplicarà als terminals d'inspecció, que permetran comprovar la utilització correcta dels títols de transport per part dels usuaris.  
  
2. Renfe Viajeros es compromet, amb l'establiment previ d'un acord de confidencialitat específic, a efectuar les adaptacions tecnològiques que siguen procedents en el seu equipament, etc., per a implantar el sistema d'integració tarifària, i adequar, sota l'especificació tecnològica elaborada per l'ATMV, els sistemes, propietat de Renfe Viajeros, de venda, si és el cas, control d'accés i supervisió dels títols d'integració o coordinació propietat de l'ATMV, així com la validació i el control d'aquest.  
3. En el cas que calga fer noves adaptacions dels sistemes de control d'accés, venda i supervisió, propietat de Renfe Viajeros, a conseqüència dels nous requeriments formulats per la mateixa ATMV, el finançament total o parcial d'aquestes adaptacions per part de l'ATMV serà objecte d'una addenda específica o resolució de concessió de subvenció.  
  
  
Desena. Aportació econòmica màxima i import de la compensació  
1. L'aportació econòmica màxima de l'ATMV per a tot el període de vigència del conveni en matèria de compensació a Renfe Viajeros per integració tarifària, per la seua col·laboració consistent a acceptar les validacions dels títols de coordinació o integració propietat de l'ATMV en el servei que presta Renfe Rodalia, ascendirà a vint-i-quatre milions dos-cents quatre mil sis-cents cinquanta-huit euros amb seixanta-nou cèntims (87.595.969,69 euros) més el 10 % d'IVA (o l'aplicable en cada moment), que ascendeix a dos milions quatre-cents vint mil quatre-cents seixanta-cinc amb huitanta-set cèntims (2.420.465,87 euros), de manera que en conjunt ascendirà a un màxim de vint-i-sis milions sis-cents vint-i-cinc mil cent vint-i-quatre euros amb cinquanta-sis cèntims (96.068.955,56 euros), amb càrrec al Capítol II, aplicació pressupostària 227, del pressupost de despeses de l'ATMV.  
  
El desglossament per exercicis pressupostaris és el següent:  
Exercici 2021: sis-cents noranta-tres mil cent trenta-nou euros amb trenta-dos cèntims (693.139,32 Euros) més seixanta-nou mil tres-cents tretze euros amb noranta-tres cèntims d'iva (69.313,93 Euros), que en conjunt ascendeix a set-cents seixanta-dos mil quatre-cents cinquanta-tres euros amb vint-i-cinc cèntims (762.453,25 euros).  
  
Exercici 2022: quatre milions sis-cents dotze mil sis-cents cinquanta-cinc euros amb quinze cèntims (4.612.655,15 Euros) més quatre-cents seixanta-un mil dos-cents seixanta-cinc euros amb cinquanta-dos cèntims d'iva (461.265,52 Euros), que en conjunt ascendeix a cinc milions setanta-tres mil nou-cents vint euros amb seixanta-set cèntims (5.073.920,67 Euros).  
Exercici 2023: sis milions quatre-cents quaranta-set mil tres-cents sis euros amb seixanta-nou cèntims (6.447.306,69 Euros) més sis-cents quaranta-quatre mil set-cents trenta euros amb seixanta-set cèntims d'iva (644.730,67 Euros), que en conjunt ascendeix a set milions noranta-dos mil trenta-set euros amb trenta-sis cèntims (7.092.037 Euros).  
  
Exercici 2024: sis milions nou-cents cinc mil seixanta-quatre euros amb vint-i-un cèntims (6.905.064,21 Euros) més sis-cents noranta mil cinc-cents sis mil euros amb quaranta-dos cèntims d'iva (690.506,42 Euros), que en conjunt ascendeix a set milions cinc-cents noranta-cinc mil cinc-cents setanta euros amb seixanta-tres cèntims (7.595.570,63 Euros).  
Exercici 2025: cinc milions cinc-cents quaranta-sis mil quatre-cents noranta-tres mil euros amb trenta-dos cèntims (5.546.493,32 Euros) més cinc-cents cinquanta-quatre mil sis-cents quaranta-nou euros amb trenta-tres cèntims d'iva (554.649,33 Euros), que en conjunt ascendeix a sis milions cent un mil cent quaranta-dos euros amb seixanta-cinc cèntims (6.101.142,65 Euros).  
2. Independentment de l'import d'aquestes quanties màximes, l'ATMV assumirà totes les quantitats necessàries per a cobrir la compensació íntegra. Quan qualssevol anualitats siguen insuficients per a atendre els compromisos continguts en aquest conveni, es tramitarà una nova addenda per a cobrir l'import addicional que resulte necessari.  
  
3. Renfe Viajeros tindrà a favor seu drets de crèdit sobre els saldos depositats en l'ATMV a conseqüència de les cancel·lacions/validacions que efectuen les persones usuàries dels títols d'integració o coordinació propietat de l'ATMV en els seus serveis de transport de la zona integrada del nucli de Rodalia de València. Les cancel·lacions es comunicaran a ATMV d'acord amb el procediment establit pel sistema tarifari integrat, SIGApunT, sense perjudici de la qual cosa els canvis que en el futur es puguen introduir seran objecte d'acord per la comissió de seguiment.  
4. L'ATMV determinarà l'import dels drets de crèdit indicats d'acord amb les tarifes que resulten aplicables i amb els termes de l'annex I.  
  
Onzena. Règim de liquidació i pagament de les compensacions a Renfe Viajeros  
1. La liquidació d'aquests drets de crèdit a favor de Renfe Viajeros serà verificada periòdicament per l'ATMV, dins dels terminis previstos en l'annex I, sobre la totalitat de les cancel·lacions realitzades per les persones usuàries dels títols d'integració o coordinació propietat de l'ATMV i d'acord amb el sistema de liquidació i compensació que determine l'ATMV, d'acord amb l'annex I.  
  
  
TÍTOL II  
Règim de col·laboració en matèria de venda de títols de coordinació o integració propietat de l'ATMV  
  
Dotzena. Compromisos de Renfe Viajeros  
Renfe Viajeros es compromet a:  
a) Adequar els sistemes de venda perquè possibiliten la càrrega i/o recàrrega, les anul·lacions i el bescanvi dels títols de coordinació o integració propietat de l'ATMV suportats en la targeta Móbilis, tant personalitzada com no personalitzada, a través dels seus sistemes d'autovenda i les taquilles. Així mateix, en el moment en què la comissió de seguiment així ho acorde, la tramitació de les sol·licituds de suports personalitzats que reben mitjançant la remissió d'aquestes a l'ATMV.  
b) Registrar en temps real les càrregues i/o recàrregues, els bescanvis i les anul·lacions dels títols de coordinació o integració propietat de l'ATMV suportats en la targeta Móbilis, tant personalitzada com no personalitzada, així com, quan ho acorde la comissió de seguiment, registrar les tramitacions de sol·licituds de suports personalitzats, en el sistema d'informació i gestió del sistema sense contacte (SIGApunT) propietat de la Generalitat, d'acord amb la periodicitat i els protocols de SIGApunT.  
c) Implementar el programari que permeta llegir, comprovar, verificar i controlar el frau sobre els títols de coordinació o integració propietat de l'ATMV d'acord amb els protocols i les actualitzacions vinculats al sistema SIGApunT.  
d) Atendre les reclamacions que facen els usuaris a conseqüència de títols o suports defectuosos i remetre a l'ATMV aquelles que no siguen competència de Renfe Viajeros.  
e) Comunicar a l'ATMV amb suficient antelació les necessitats d'estoc de suports/targetes Móbilis i distribuir aquests suports entre els seus punts de venda una vegada lliurats per l'ATMV a Renfe Viajeros.  
f) Transferir a l'ATMV, amb caràcter mensual, sense perjudici d'altres períodes de liquidació que les parts establisquen, l'import de la recaptació per les càrregues/recàrregues i els bescanvis de títols de coordinació o integració propietat de l'ATMV i les sol·licituds tramitades de suports personalitzats, quan aquesta última funcionalitat es pose en marxa, segons el preu de venda al públic vigent en cada moment fixat en la resolució de tarifes de l'ATMV.  
g) Transferir a l'ATMV, amb caràcter mensual, l'import de venda al públic corresponent a tots els suports/targetes Móbilis posats a disposició de Renfe Viajeros que hagen sigut objecte de càrrega en aquest període, sense perjudici d'altres períodes de liquidació que les parts establisquen.  
Tretzena. Compromisos de l'ATMV  
L'ATMV es compromet a:  
a) Col·laborar amb Renfe Viajeros en les actuacions que requerisca el sistema de venda i recàrrega per a treballar amb la targeta Móbilis.  
b) Autoritzar, per mitjà d'aquest conveni, que Renfe Viajeros comercialitze els títols de coordinació o integració propietat de l'ATMV, en nom i per compte de l'ATMV, mitjançant la càrrega o recàrrega, així com les anul·lacions i el bescanvi dels títols de coordinació o integració propietat de l'ATMV suportats en la targeta Móbilis tant personalitzada com no personalitzada, així com, quan ho acorde la comissió de seguiment, la tramitació de les sol·licituds de suports personalitzats que reba mitjançant la remissió d'aquestes a l'ATMV.  
c) Facilitar a Renfe Viajeros accés al sistema d'informació i gestió del sistema sense contacte (SIGApunT) propietat de la Generalitat perquè puga complir les obligacions de registre que se li encomanen i, en particular, el registre en aquest sistema de les càrregues, les recàrregues, els bescanvis, les anul·lacions i, quan es pose en funcionament la funcionalitat corresponent, les sol·licituds de personalització de suports Móbilis.  
d) Proporcionar a Renfe Viajeros tota la informació necessària, així com les successives actualitzacions que es produïsquen en SIGApunT per a implementar el programari que permeta llegir, comprovar, verificar i controlar el frau sobre els títols de coordinació o integració propietat de l'ATMV.  
e) Posar a disposició de Renfe Viajeros en l'Oficina d'Atenció al Client de Colón de l'ATMV o en les dependències de Renfe Viajeros en l'estació del Nord de València, segons comunique Renfe Viajeros, les targetes Móbilis anònimes necessàries, amb periodicitat mensual i sol·licitud prèvia, perquè Renfe Viajeros, per mitjà dels seus propis punts de venda, puga carregar en aquests suports qualssevol títols anònims dels previstos en aquest conveni. L'import que percebrà cada suport serà el preu de venda al públic vigent en cada moment fixat en la resolució de tarifes de l'ATMV.  
f) Resoldre les incidències que es generen sobre els suports Móbilis per mitjà de l'Oficina d'Atenció al Client de Colón de l'ATMV que siguen comunicades per Renfe Viajeros.  
g) Per la càrrega o recàrrega de títols de coordinació o integració propietat de l'ATMV, els bescanvis d'aquests, així com per la tramitació de les sol·licituds dels suports personalitzats quan aquesta última funcionalitat es pose en funcionament, l'ATMV abonarà a Renfe Viajeros una comissió del 4 % sobre el valor de la càrrega/recàrrega o el bescanvi realitzat, o sobre l'import del suport personalitzat tramitat, IVA exclòs. Idèntica comissió correspondrà per la venda dels suports/targetes Móbilis no personalitzats. Les condicions de càrregues/recàrregues, bescanvis i tramitacions seran les previstes en cada moment en la normativa vigent de l'ATMV.  
  
Catorzena. Posada a disposició de suports/targetes Móbilis i règim de liquidació derivat de la seua venda   
1. En el cas que Renfe Viajeros opte per no adquirir targetes o suports Móbilis no personalitzats per a comercialitzar-los posteriorment als usuaris, les targetes/suports Móbilis de titularitat de l'ATMV seran objecte de posada a disposició de Renfe Viajeros en l'Oficina d'Atenció al Client de Colón de l'ATMV o en les dependències de Renfe Viajeros en l'estació del Nord de València, segons comunique Renfe Viajeros, amb periodicitat mensual després d'haver-ho sol·licitat i en el marc de les disponibilitats de targetes/suports de l'ATMV, amb signatura de l'albarà de lliurament, perquè Renfe Viajeros distribuïsca aquestes targetes/suports entre els seus propis punts de venda, a fi de carregar en aquests suports qualssevol títols no personalitzats de coordinació o integració propietat de l'ATMV.  
2. L'import que percebrà l'ATMV per cada suport objecte de venda als usuaris serà el que en cada moment corresponga segons el preu de venda al públic vigent en cada moment fixat en la resolució de tarifes de l'ATMV, tenint en compte que només podran ser objecte de venda les targetes sobre les quals s'haja carregat un títol de transport.  
3. Aquest procediment de posada a disposició de les targetes/suports podrà ser modificat de mutu acord en el si de la comissió de seguiment del present conveni, que també establirà el règim de devolució de les targetes/suports depositats no venuts que corresponga en el cas de resolució del conveni.  
Quinzena. Aportació econòmica màxima i import de la compensació  
1. L'aportació econòmica màxima de l'ATMV per a tot el període de vigència del conveni en matèria de compensació a Renfe Viajeros per la seua col·laboració consistent a actuar com a xarxa de vendes de títols de transport de coordinació o integració propietat de l'ATMV ascendirà a cinc-cents deu mil dos-cents noranta-set euros amb quaranta-huit cèntims (510.297,48 euros), més el 21 % d'IVA (o l'aplicable en cada moment), que ascendeix a cent set mil cent seixanta-dos euros amb quaranta-sis cèntims (107.162,46 euros), de manera que en conjunt ascendirà a un màxim de sis-cents dèsset mil quatre-cents cinquanta-nou euros amb noranta-quatre cèntims (617.459,94 euros), amb càrrec al capítol II, aplicació pressupostària 227, del pressupost de despeses de l'ATMV.  
  
El desglossament per exercicis pressupostaris és el següent:  
Exercici 2021: setze mil sis-cents trenta-huit euros amb setanta-huit cèntims (16.638,78 Euros) més tres mil quatre-cents noranta-quatre euros amb catorze cèntims d'iva (3.494,14 Euros), que en conjunt ascendeix a vint mil cent trenta-dos euros amb noranta-dos cèntims (20.132,92 Euros).  
Exercici 2022: cent quatre mil tres-cents vint-i-quatre euros amb catorze cèntims (104.324,14 Euros) més vint-i-un mil nou-cents huit euros amb set cèntims d'iva (21.908,07 Euros), que en conjunt ascendeix a cent vint-i-sis mil dos-cents trenta-dos euros amb vint-i-un cèntims (126.232,21 Euros).  
Exercici 2023: cent trenta-nou mil trenta-tres euros amb setze cèntims (139.033,16 Euros) més vint-i-nou mil cent noranta-sis euros amb noranta-sis cèntims d'iva (29.196,96 Euros), que en conjunt ascendeix a cent seixanta-huit mil dos-cents trenta euros amb dotze cèntims (168.230,12 Euros).  
Exercici 2024: cent quaranta-un mil huit-cents tretze euros amb huitanta-dos cèntims (141.813,82 Euros) més vint-i-nou mil set-cents huitanta euros amb noranta cèntims d'iva (29.780,90 Euros), que en conjunt ascendeix a cent setanta-un mil cinc-cents noranta-quatre euros amb setanta-dos cèntims (171.594,72 Euros).  
Exercici 2025: cent huit mil quatre-cents huitanta-set euros amb cinquanta-huit cèntims (108.487,58 Euros) més vint-i-dos mil set-cents huitanta-dos euros amb trenta-nou cèntims d'iva (22.782,39 Euros), que en conjunt ascendeix a cent trenta-un mil dos-cents seixanta-nou euros amb noranta-set cèntims (131.269,97 Euros).  
  
2. Independentment de l'import d'aquestes quanties màximes, l'ATMV assumirà totes les quantitats per a cobrir la compensació íntegra. Quan qualssevol anualitats siguen insuficients per a atendre els compromisos continguts en aquest conveni, es tramitarà la corresponent addenda per a cobrir l'import addicional que resulte necessari.  
  
3. Renfe Viajeros rebrà una comissió d'un 4 % del preu de venda al públic (IVA del 10 % exclòs), per cada operació consistent en la venda del suport/targeta de títols no personalitzats, la càrrega i/o recàrrega o el bescanvi de títols de coordinació propietat de l'ATMV, o la tramitació de sol·licituds de suports personalitzats, quan aquesta última funcionalitat es pose en funcionament.  
  
Setzena. Règim de liquidació i pagament de les compensacions per la venda de títols de transport de coordinació o integració propietat de l'ATMV  
La liquidació i el pagament dels imports per venda i càrrega/recàrrega i per les comissions atendrà el règim següent:  
1. Dins dels primers cinc (5) dies hàbils de cada mes l'ATMV remetrà un informe acreditatiu de les vendes de suports/targetes Móbilis, càrregues o recàrregues i bescanvis de títols de coordinació o integració propietat de l'ATMV, i de les sol·licituds de suports personalitzats tramitades per Renfe Viajeros, corresponents al mes anterior (del primer dia a l'últim del mes que corresponga) registrades en SIGApunT i de l'import de la comissió corresponent.  
2. En el termini de deu (10) dies des de la recepció d'aquest informe Renfe Viajeros contrastarà la informació proporcionada per l'ATMV amb la informació registrada en el seu sistema central, de tal manera que una vegada transcorregut aquest termini sense cap informe en contra de Renfe Viajeros s'entendrà vàlid el remés per l'ATMV.  
3. Una vegada vençut el termini indicat en l'apartat anterior, o resoltes les discrepàncies que, si és el cas, hi puga haver, Renfe Viajeros emetrà una factura a l'ATMV a través del punt general d'entrada de factures electròniques de l'Administració general de l'Estat (FACE) per l'import de la comissió (4 %) que corresponga més l'IVA que corresponga (21 % actualment) i l'ATMV procedirà al pagament una vegada complits els tràmits de gestió economicopressupostària interns que siguen aplicables.  
4. Renfe Viajeros transferirà al compte bancari de l'ATMV ES77 0495 6561 5340 1865 2639 l'import total de la recaptació realitzada durant el període, que serà mensual i, si és el cas, per períodes inferiors que puguen acordar les parts. A continuació, l'ATMV abonarà l'import de la factura corresponent a les comissions a favor de Renfe Viajeros.  
  
En tot cas, Renfe Viajeros no transferirà la recaptació realitzada fins que l'ATMV no haja abonat les compensacions per política tarifària a què es refereixen les estipulacions desena i onzena.  
  
TÍTOL III  
Regles comunes  
  
Dessetena. Deure recíproc d'informació i confidencialitat  
Les parts acorden que se subministrarà recíprocament la informació que en cada moment estimen necessària per a aconseguir la implantació plena i reeixida del sistema d'integració tarifària.  
La totalitat de la informació i/o documentació compartida per les parts en execució d'aquest conveni i qualsevol documentació generada a partir d'aquesta informació tindran el caràcter d'informació confidencial i les parts es comprometen a no transmetre aquesta informació confidencial a cap persona o entitat diferent d'aquelles expressament autoritzades de conformitat amb el que es preveu en la present estipulació, llevat que qualsevol de les parts siga legalment requerida o estiga legalment obligada a revelar totalment o parcialment la informació confidencial.  
  
La informació confidencial únicament es podrà posar en coneixement d'aquelles persones la intervenció personal o professional de les quals siga necessària per a l'execució dels drets i obligacions derivats d'aquest conveni i d'aquells que presten els seus serveis professionals d'assessorament en relació amb el contingut d'aquesta.  
Les disposicions relatives a la informació confidencial contingudes en la present estipulació no són aplicables a aquelles parts d'aquesta que (i) siguen o passen a ser de domini públic gràcies a una font diferent de les parts; (ii) arriben al coneixement de qualsevol de les parts de manera no confidencial d'una font diferent que no tinga prohibit proporcionar aquesta informació confidencial; o que (iii) estiga en possessió de qualsevol de les parts, els seus assessors professionals, o els seus representants amb anterioritat a la subscripció del present conveni.  
  
Dihuitena. Òrgan mixt de seguiment i control  
1. Les parts acorden crear una comissió de seguiment mixta entre Renfe Viajeros i l'ATMV, a fi d'assegurar i supervisar el desenvolupament i manteniment eficaç dels fins del present conveni.  
Aquesta comissió de seguiment, que serà paritària, estarà formada almenys per dos membres designats per cadascuna de les parts. La validesa dels seus acords quedarà sotmesa a l'aprovació posterior per part dels òrgans corresponents de cadascuna de les parts quan de conformitat amb la seua respectiva normativa de funcionament resulte necessari.  
  
Els acords de la comissió de seguiment s'adoptaran per unanimitat i es requerirà l'assistència a les reunions de la totalitat dels seus membres, personalment o degudament representats. L'ATMV i Renfe Viajeros nomenaran un president de la comissió de seguiment (que recaurà per torns en un representant de l'ATMV o de Renfe Viajeros) i un secretari (que recaurà també per torns en un representant de l'ATMV o de Renfe Viajeros). Aquest últim serà el responsable d'estendre acta de les reunions i efectuar les convocatòries.  
Els membres de la comissió rebran de les parts la informació indispensable per al compliment de les seues comeses i es limitarà al màxim el lliurament d'informació sensible. Tots els membres de la comissió i assistents a les seues reunions subscriuran un compromís de confidencialitat i de no compartir la informació rebuda amb tercers.  
Aquesta comissió de seguiment realitzarà totes les funcions recollides en l'article 9, apartats 1 i 2, del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre. La còpia de les actes, els acords o els informes que, si és el cas, emeta la comissió de seguiment, en el desenvolupament i l'execució de les seues funcions, hauran de ser remesos als representants de cadascuna de les entitats signants en un termini màxim de 10 dies naturals.  
2. Les parts acorden encomanar a la comissió de seguiment les funcions següents:  
a) Vetlar pel compliment d'aquest conveni i resoldre els dubtes que puguen sorgir quant a interpretació, compliment i execució;  
  
b) Analitzar i, si és el cas, proposar a les seues representades la participació del personal de Renfe Viajeros que aquesta estime convenient en els òrgans tècnics, comissions tècniques i altres grups de treball de l'ATMV.  
c) Analitzar les propostes de revisió d'aquest conveni, proposar les modificacions, que no suposen modificació substancial dels compromisos econòmics de les parts, i recollir-les com a modificacions una vegada siguen aprovades pels òrgans de cadascuna de les parts.  
d) Analitzar l'evolució, el desenvolupament i l'execució de la implantació del sistema d'integració tarifària i de la xarxa de vendes i proposar a les seues representades les modificacions d'aquest conveni que, si és el cas, es requerisquen per a la implantació correcta i reeixida dels sistemes esmentats.  
e) Les discrepàncies que sorgisquen d'aquest conveni seran dirimides en el si de la comissió de seguiment, que s'haurà de pronunciar en un termini màxim de tres mesos des que li siguen sotmeses, de tal manera que les parts, després del transcurs d'aquest termini sense que siguen resoltes, quedaran lliures per a acudir a la via que entenguen adequada per a defensa dels seus interessos.  
f) Aprovar les liquidacions que puguen presentar les parts per circumstàncies extraordinàries no previstes en aquest conveni (incidències de transmissió, en el servei o en les instal·lacions, o altres).  
  
g) Acordar la posada en funcionament de la tramitació per Renfe Viajeros de les sol·licituds de suports personalitzats i el lliurament per part de Renfe Viajeros d'aquestes targetes en les estacions, sempre que les dues parts hagen signat el corresponent contracte per encàrrec de tractament de dades i hagen complit totes les obligacions en matèria de protecció de dades i privacitat.  
2. Es podran incorporar a la comissió de seguiment, amb veu, però sense vot, experts i professionals especialitzats en la matèria de què es tracte.  
La comissió de seguiment es reunirà, per mitjà d'una convocatòria realitzada per qualsevol dels seus membres dirigida a la resta, per a tractar els assumptes que aquests membres proposen.  
Entre la convocatòria de la reunió de la comissió de seguiment i la celebració d'aquesta haurà de transcórrer un termini mínim de dos (2) dies naturals.  
Les convocatòries de la comissió de seguiment es podran fer amb lliurament d'aquestes en mà, o bé enviades per carta certificada amb justificant de recepció, al domicili que les parts indiquen, o bé per correu electrònic dirigit a l'adreça electrònica que indique cada part, amb justificant de recepció mitjançant un altre correu electrònic o informe de recepció.  
Les persones que integren la comissió de seguiment podran ser substituïdes en qualsevol moment, aspecte que s'haurà de notificar a l'altra part amb caràcter previ a la primera reunió en la qual el nou designat haja de representar Renfe Viajeros o l'ATMV, segons siga el cas.  
Denovena. Entrada en vigor i vigència del conveni  
Aquest conveni entrarà en vigor des del moment en què se signe i estarà vigent durant quatre anys, sense perjudici de la qual cosa es podrà prorrogar de manera expressa i per escrit per períodes anuals amb el límit temporal de quatre anys més.  
  
Vintena. Protecció de dades  
Renfe Viajeros i l'ATMV coneixen i s'obliguen a complir el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (Reglament general de protecció de dades o RGPD), la Llei orgànica 3/2018, de 5 de desembre, de protecció de dades personals i garantia dels drets digitals, així com la seua normativa de desplegament.  
  
Les dades de caràcter personal dels signants d'aquest conveni seran tractades per Renfe Viajeros i per l'ATMV amb la finalitat de gestionar la relació formalitzada entre aquestes mitjançant el present conveni; la base legitimadora del tractament serà l'execució d'aquest conveni. Les dades personals dels signants seran conservades per Renfe Viajeros i l'ATMV durant el període de vigència d'aquest conveni, i, una vegada finalitzat, durant el temps legalment establit per a atendre les possibles responsabilitats; la comunicació o cessió a tercers d'aquestes dades no està prevista, llevat que hi haja una obligació legal.  
Renfe Viajeros i l'ATMV informen els signants que en qualsevol moment podran exercitar els drets d'accés, rectificació, supressió, limitació del tractament, oposició i portabilitat de les dades; per a aquest efecte, s'hauran d'adreçar per escrit, mitjançant correu postal o electrònic, a qualsevol de les adreces que s'indiquen a continuació, i hauran d'adjuntar el seu document nacional d'identitat o un altre document oficial acreditatiu de la seua identitat:  
 Renfe Viajeros:  
- Per correu electrònic: svermfbe.jsphjlwy@jahjw.sf  
- Per correu postal adreçat a RENFE VIAJEROS SOCIEDAD MERCANTIL ESTATAL, SA, avinguda Ciudad de Barcelona, 8-1a planta - 28148 Madrid  
 ATMV:  
- Per correu electrònic: clvx@fca.vd  
- Per correu postal adreçat a ATMV, plaça de Tetuan, núm. 10-1a - 46827 València  
Així mateix, s'informa els signants que es poden dirigir a l'Agència Espanyola de Protecció de Dades o a una altra autoritat de control competent en el cas que consideren que les seues dades personals no han sigut tractades correctament.  
  
Vint-i-unena. Extinció i resolució del conveni  
1. Causes d'extinció:  
I. Aquest conveni s'extingirà pel compliment de les actuacions que constitueixen el seu objecte o per incórrer en causa de resolució.  
  
2. Causes de resolució:  
I. El transcurs del termini de vigència del conveni sense haver-se acordat la pròrroga d'aquest.  
II. L'acord unànime de tots els signants.  
III. L'incompliment de les obligacions i compromisos assumits per part d'algun dels signants.  
En aquest cas, qualsevol de les parts podrà notificar a la part incomplidora un requeriment perquè complisca en un determinat termini amb les obligacions o els compromisos que es consideren incomplits. Aquest requeriment serà igualment comunicat a la comissió de seguiment d'aquest conveni.  
Si, transcorregut el termini indicat en el requeriment, persisteix l'incompliment, la part que l'haja dirigit notificarà a l'altra part la concurrència de la causa de resolució i s'entendrà resolt aquest conveni. La resolució del conveni per aquesta causa podrà comportar la indemnització dels perjudicis causats si així s'haguera previst.  
IV. Per decisió judicial declaratòria de la nul·litat d'aquest conveni.  
  
V. Per qualsevol causa diferent de les anteriors prevista en aquest conveni o en altres lleis.  
A més de les causes anteriors, aquest conveni podrà ser resolt si durant el primer any no es desenvolupen les accions que s'hi preveuen, mitjançant denúncia escrita de qualsevol de les parts.  
Quan concórrega qualsevol causa de resolució del conveni, si hi ha actuacions en curs d'execució, les parts, a proposta de la comissió de seguiment, podran acordar la continuació i finalització d'aquestes actuacions, per a la qual cosa establiran un termini improrrogable per a la finalització, transcorregut el qual caldrà procedir a la liquidació del conveni.  
  
  
  
Vint-i-dosena. Efectes de la resolució del conveni  
Els efectes de la resolució d'aquest conveni seran els establits en l'article 52 de la Llei 40/2015, d'1 d'octubre, de règim jurídic del sector públic. A aquest efecte, les parts procediran a la liquidació d'acord amb les regles contingudes en aquest precepte.  
  
Vint-i-tresena. Comunicacions  
Les comunicacions entre les parts es duran a terme per qualsevol mitjà que permeta acreditar-ne la recepció; a aquest efecte seran vàlides les comunicacions per fax, correu, certificat o qualsevol mitjà habitual de comunicació.  
Totes les notificacions i comunicacions que hagen d'efectuar les parts es dirigiran a les adreces següents:  
  
Per l'ATMV  
Atenció: Jesús Carbonell Aguilar  
Adreça: Plaça Tetuan, 10  
46251 València  
Tel.: 511 591 100  
Adreça electrònica: carbonell\_kdv@qtl.nf  
  
Per Renfe Viajeros  
Atenció: José Enrique Cortina Vicente  
Gerent d'Àrea de Servei Públic Comunitat Valenciana, Múrcia i Aragó  
Adreça: Estació de València Nord  
Carrer Xàtiva, núm. 24  
46276 València  
Tel.: 956 172 799  
Adreça electrònica: mzqqazctp@wadst.ya  
  
En el cas que es produïsca un canvi d'adreça de qualsevol de les parts, s'haurà de comunicar per escrit a l'altra part, amb indicació de la nova adreça i la data a partir de la qual s'hauran de dirigir a aquesta les notificacions o comunicacions.  
  
Vint-i-quatrena. Legislació aplicable i jurisdicció  
El present conveni es regeix per les seues clàusules i, en tot el que no es preveu en aquest, per la legislació espanyola aplicable.  
Les dues parts acorden que qualsevol litigi, discrepància, qüestió o reclamació resultants de l'execució o la interpretació del present conveni o relacionats amb aquest, directament o indirectament, que no es puga resoldre en el si de la comissió de seguiment se sotmetrà al coneixement dels jutjats i tribunals de la jurisdicció contenciosa administrativa.  
  
  
Vint-i-cinquena. Publicitat d'aquest conveni  
Les parts acorden que, una vegada subscrit aquest conveni, siga inscrit en el Registre de convenis de la Generalitat i publicat en el Diari Oficial de la Generalitat Valenciana, i això, sense perjudici que siga objecte de publicitat en els termes establits en la Llei 19/2013, de 9 de desembre, de transparència, accés a la informació pública i bon govern i en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana; l'ATMV assumirà la tramitació que siga procedent a aquest efecte.  
  
  
Vint-i-sisena. Remissió del conveni al Tribunal de Comptes i autorització del Ministeri de Transports, Mobilitat i Agenda Urbana  
En compliment del que es preveu en l'article 53 de la Llei 40/2015, d'1 d'octubre, de règim jurídic del sector públic, en el termini màxim de tres (3) mesos des de la subscripció d'aquest conveni se'n remetrà una còpia al Tribunal de Comptes; així mateix, s'hauran de comunicar les modificacions del conveni, pròrrogues o variacions de terminis, alteració d'imports dels compromisos fixats i l'extinció del conveni. Renfe Viajeros assumirà també la gestió de l'autorització del Ministeri de Transports, Mobilitat i Agenda Urbana per a la signatura d'aquest conveni.  
Qualsevol revisió d'aquest conveni que afecte el contracte de 18 de desembre de 2018 subscrit entre Renfe Viajeros i l'Administració general de l'Estat, incloses les modificacions en el càlcul de les garanties i compensacions, haurà de ser objecte d'una nova autorització per part del Ministeri de Transports, Mobilitat i Agenda Urbana.  
  
I per a deixar-ne constància signen aquest conveni, per duplicat i a un sol efecte, al lloc i en la data que figuren en l'encapçalament.  
  
  
Per l'Autoritat de Transport Metropolità de València  
28.12.2021  
 Arcadi España García  
  
Per Renfe Viajeros Sociedad Mercantil Estatal, SA  
19.01.2022  
Isaías Táboas Suárez  
  
  
  
ANNEX I  
Compensació i liquidació per utilització del títol integrat de l'ATMV en Renfe Viajeros  
  
Renfe Viajeros podrà mantindre els seus títols propis, així com el seu sistema tarifari aplicable només a aquests títols, i es reservarà la decisió sobre el manteniment o la modificació de la seua estructura tarifària actual.  
Aquells títols i col·lectius propis de Renfe Viajeros continuaran sent acceptats per Renfe Viajeros en les seues línies (abonaments mensuals, xiquets fins als 6 anys, targeta daurada, col·lectius d'administracions públiques, etc.).  
Els títols d'integració o coordinació propietat de l'ATMV que s'indiquen en l'estipulació tercera seran admesos en els trens de Rodalia, d'acord amb la zonificació i els preus propis de l'ATMV i segons el que es preveu en aquest conveni.  
Per tant, els títols propis de Renfe Viajeros (d'ara en avant P = propis) i integrats o coordinats (d'ara en avant I = integrats) establits per l'ATMV dins del marc d'integració tarifària seran acceptats en la zona integrada de Rodalia del nucli de València.  
A. LIQUIDACIÓ DE LA COMPENSACIÓ PER VIATGES FETS AMB ELS TÍTOLS INTEGRATS DE L'ATMV  
La determinació de la compensació econòmica que l'ATMV abonarà a Renfe Viajeros per l'admissió dels títols d'integració o coordinació de l'ATMV com a mitjà de validació en els serveis de Rodalia en l'àmbit territorial de l'àrea metropolitana gestionats per Renfe Viajeros es farà per la quantitat corresponent a les cancel·lacions realitzades amb els títols d'integració o coordinació de l'ATMV en aquests serveis, les quals es recolliran en els sistemes de control d'accés i validadores dels serveis en qüestió, així com en els terminals mòbils o fixos que Renfe Viajeros establisca en cada moment, i seran comunicades a SIGApunT.  
  
La tarifa que s'aplicarà als viatges que es liquidaran, que integraran la compensació econòmica, correspondrà al preu unitari del bonotren de Renfe Viajeros, IVA inclòs, en funció de les zones transitades pels viatgers segons el mapa actual de zonificació de Renfe Viajeros, d'acord amb el que s'estableix en el quadre següent:  
  
NRE. DE ZONES IMPORT\*  
1 ZONA 1,200 -  
2 ZONES 1,385 -  
3 ZONES 1,855 -  
4 ZONES 2,515 -  
  
  
\* Preus calculats sobre la base del preu mitjà del bitllet de bonotren (10 viatges)  
Aquests preus de compensació s'actualitzaran d'acord amb el preu del bitllet de bonotren segons les zones transitades que establisca Renfe Viajeros per als seus títols en cada moment.  
El nombre de zones transitades segons el mapa de zonificació de Renfe Viajeros es calcularà per mitjà de les cancel·lacions registrades, en origen i destinació, pels sistemes de control d'accessos i validadores o terminals mòbils o fixos que Renfe Viajeros establisca en cada moment. En cas de no disposar del recorregut complet per falta de cancel·lació, bé en origen o en destinació, el nombre de zones transitades correspondrà al màxim nombre de zones de validesa segons el títol coordinat de l'ATMV utilitzat pel viatger (abonat segons el mapa zonal de Renfe Viajeros).  
La compensació econòmica serà abonada per l'ATMV a Renfe Viajeros per mesos naturals. El termini per al pagament serà d'un mes computat a partir de l'endemà de la conformitat de la factura presentada per Renfe Viajeros, que s'haurà de produir en el termini de 10 dies des de la data de recepció d'aquesta factura, sempre que, juntament amb aquesta factura, l'ATMV haja rebut tota la informació necessària de Renfe Viajeros per a poder-la valorar. Transcorreguts 10 dies sense que l'ATMV haja formulat cap informe en contra de la factura remesa per Renfe Viajeros, es considerarà acceptada.  
Si per qüestions tècniques (errors puntuals en sistemes de transmissió de dades, fallades en màquines, etc.), les dades de validacions d'un mes són incompletes, aquest mes es facturarà amb les dades enviades i es regularitzarà en factures posteriors.  
En cas de no efectuar-se el pagament en el termini indicat, es generaran automàticament els interessos per demora corresponents en els termes previstos per la legislació vigent.  
Mensualment s'efectuarà una liquidació sobre els viatges calculats segons s'ha indicat anteriorment, Lmn. Així mateix, es podran efectuar liquidacions extraordinàries, addicionals a les mensuals, quan per qualsevol mena d'incidència siga necessari efectuar-les. Aquestes liquidacions extraordinàries, igual que les mensuals, s'integraran en la liquidació final anual.  
A la finalització de cada any, segons l'agenda acordada en l'ATMV i una vegada determinat el nombre de viatges realitzats i la tarifa real que s'aplicarà per a l'any en qüestió, s'efectuarà una liquidació real definitiva per cada zona tenint en compte els ingressos per viatges integrats (LIIRRac) respecte a la suma de les liquidacions provisionals, mensuals i extraordinàries, realitzades al llarg de l'any (Lmn):  
  
LIIRac = (TRRac\* VIRac) - Lmac  
  
en què:  
- LIIRac: liquidació d'ingressos integrats totals reals any a compensar «ac».  
- TRRac: tarifes de referència reals de l'any a compensar «ac».  
- VIRac: viatgers reals amb títols integrats ATMV any a compensar «ac».  
- Lmac: liquidacions provisionals mensuals i extraordinàries de l'any a compensar «ac».  
  
El procediment i termini de pagament aplicable a la liquidació definitiva serà el mateix que el previst per a les liquidacions mensuals. En concret, el termini per al pagament de la liquidació definitiva per part de l'ATMV serà d'un mes computat a partir de l'endemà de la conformitat de la factura presentada per Renfe Viajeros, que haurà de produir-se en el termini de 10 dies des de la data de recepció d'aquesta. Transcorreguts 10 dies sense que l'ATMV haja formulat cap informe en contra de la factura remesa per Renfe Viajeros, s'entendrà acceptada.  
   
En cas de no efectuar-se el pagament de la liquidació definitiva en el termini indicat es generaran automàticament els interessos per demora corresponents en els termes previstos per la legislació vigent.  
  
B. RÈGIM DE COMPENSACIONS PER GARANTIA D'INGRESSOS  
L'ATMV garantirà a Renfe Viajeros el respecte de l'equilibri econòmic de la seua explotació de tal manera que els seus ingressos per venda de títols de transport no es puguen veure reduïts per efecte de la introducció dels nous títols de l'ATMV.  
És per això que s'estableix que, en cap cas, Renfe Viajeros podrà obtindre, durant la vigència d'aquest conveni, uns ingressos totals anuals per venda de títols de transport propis i compensacions abonades per l'ATMV inferiors a la xifra anual d'ingressos obtinguts per venda de títols de transport en la zona integrada en l'àmbit de l'ATMV durant l'exercici de referència 2019, actualitzats amb l'índex següent: la pujada de tarifes de Rodalia de Renfe Viajeros autoritzada per la Comissió Delegada del Govern per a Assumptes Econòmics realitzada al llarg de cada any, entre cada període anual de garantia. La pujada de tarifes s'aplicarà en funció de les dates en què s'haja aplicat dins de cada any natural.  
En el cas que durant els anys de vigència d'aquest conveni tinga lloc alguna disminució de serveis de Renfe Viajeros en les seues línies de rodalia en el nucli de Rodalia de València respecte de l'any de referència (2019), la referència dels ingressos garantits de l'any anterior s'actualitzarà amb l'índex de variació de la producció (QPROD).  
  
L'índex de variació de la producció (QPROD), la relació entre xifra total de quilòmetres tren de rodalia realitzats en el total del nucli de Rodalia de València l'any a compensar «ac» respecte dels establits l'any de referència, mesurats en xifra total de quilòmetres tren de rodalia realitzats.  
  
QPROD( 1) = QPRODac/ QPRODref2019  
  
en què:  
- QPRODac: xifra total de quilòmetres tren de rodalia realitzats en el nucli de Rodalia de València l'any a compensar.  
- QPRODref: xifra total de quilòmetres tren de rodalia realitzats en el nucli de Rodalia de València l'any de referència (2019).  
  
Així mateix, a efecte d'aquestes garanties i compensacions, s'haurà d'eliminar l'efecte que tindria l'obertura o el tancament de noves infraestructures (noves línies o estacions) en la xarxa de Rodalia, sempre que aquestes no afecten la zona integrada; si l'afecten, s'establirà aquest efecte segons el mètode de càlcul que s'acorde en el si de la comissió de seguiment.  
En el QPROD s'exclouen els km/tren de la C4 en tots els casos.  
En ocasió de cada liquidació definitiva anual que s'haja de realitzar, les dues parts, a través de la comissió de seguiment, realitzaran una avaluació conjunta sobre la possible revisió d'alguna de les condicions d'aquest conveni. En el cas de proposar canvis a aquest, s'hauran de fer per mitjà d'una addenda.  
Tots aquells càlculs que utilitzen viatgers a l'efecte de determinar la compensació per garantia d'ingressos s'obtindran afegint als viatgers de l'ATMV els viatgers amb títols de Renfe Viajeros obtinguts des de les vendes.  
D'aquesta manera, els ingressos de trànsit totals de Renfe Viajeros en la zona integrada del nucli de València s'obtindran com a suma dels ingressos produïts per la venda dels títols propis de Renfe Viajeros més els ingressos produïts per viatges de títols integrats de l'ATMV. S'entén com a trànsit total en la zona integrada aquells parells origen-destinació dins de la zona integrada, és a dir, aquells que es poden fer amb els títols d'integració de l'ATMV.  
  
ITRac = IPRac + IIRac  
  
en què:  
- ITRac: ingressos totals reals per trànsit en la zona integrada del nucli de València de l'any a compensar «ac».  
- IPRac: ingressos propis de Renfe Viajeros reals en la zona integrada l'any a compensar «ac».  
- IIRac: ingressos integrats reals pagats per l'ATMV l'any a compensar «ac».  
  
Els ingressos totals de l'any a compensar s'actualitzaran anualment de la manera següent per a obtindre els ingressos totals garantits:  
  
ITGac = ITRref2019 \* IVRac \* QPROD  
  
en què:  
- ITGac: ingressos totals garantits en la zona integrada l'any a compensar «ac».  
- ITRref: ingressos totals reals per trànsit en la zona integrada nucli de València de l'any de referència «ref» (2019).  
- IVRac: índex de variació de l'any a compensar «ac» (índex de variació de tarifes respecte a l'any de referència). Calculat com la variació mitjana ponderada dels increments dels títols propis de Renfe Viajeros en el nucli de València d'aquesta variació sobre la base dels usuaris que empren cada títol, en tant per u + 1. S'aplicarà en funció de les dates en què s'haja aplicat dins de cada any natural. En el cas de la creació de nous títols o alteració de les modificacions de les condicions d'ús dels títols existents respecte a l'any de referència, sempre que aquestes afecten la zona integrada, s'establirà aquest efecte segons el mètode de càlcul que s'acorde en el si de la comissió de seguiment.  
  
- QPROD: índex de variació de la producció, 1.  
- Si la zona integrada pateix tant ampliacions com disminucions d'estacions/municipis que afecten els ingressos totals reals de l'any de referència (2019), s'establirà aquest efecte segons el mètode de càlcul que s'acorde en el si de la comissió de seguiment.  
En el cas que els ingressos totals reals per trànsit de l'any a compensar siguen inferiors als ingressos totals garantits per a l'any en qüestió (ITRac < ITGac), l'ATMV compensarà Renfe Viajeros una garantia per l'import necessari per a assolir aquests ingressos garantits (G = ITGac - ITRac).  
En el supòsit que els ingressos totals reals per trànsit de l'any a compensar siguen superiors als ingressos totals garantits per a l'any en qüestió (ITRac > ITGac), d'aquest excés d'ingressos (E = ITRac - ITGac), l'ATMV llevarà de les seues compensacions, per trams, els percentatges següents:  
- Excés d'ingressos superior al 5 % dels ingressos garantits en el paràgraf anterior, i fins al 6 %: reducció del 5 % de l'excés.  
- Excés d'ingressos superior al 6 % dels ingressos garantits en el paràgraf anterior, i fins al 7 %: reducció del 6 % de l'excés.  
- Excés d'ingressos superior al 7 % dels ingressos garantits en el paràgraf anterior, i fins al 8 %: reducció del 7 % de l'excés.  
- Excés d'ingressos superior al 8 % dels ingressos garantits en el paràgraf anterior, i fins al 9 %: reducció del 8 % de l'excés.  
- Excés d'ingressos superior al 9 % dels ingressos garantits en el paràgraf anterior, i fins al 10 %: reducció del 9 % de l'excés.  
- Excés d'ingressos superior al 10 % dels ingressos garantits en el paràgraf anterior: reducció del 10 % de l'excés.  
En el supòsit de registrar-se increments superiors al 20 %, es revisaran les condicions del contracte actual.  
Renfe Viajeros, una vegada efectuat el tancament de l'any, remetrà a l'ATMV, una liquidació final de l'any per aquest concepte.  
L'ATMV, en el termini de trenta dies hàbils des de la recepció d'aquesta liquidació final, haurà d'emetre la seua acceptació expressa o formular un document de discrepància que expresse les causes d'aquesta. En cas que hi haja discrepància, es resoldrà en el si de la comissió de seguiment, que, a tal fi, haurà de reunir-se amb caràcter urgent i resoldre en un termini de deu dies des de la comunicació del document de discrepància.  
Una vegada rebut el document de conformitat, adoptada la solució de compromís en el si de la comissió de seguiment o, en absència d'acceptació expressa o document de discrepància per part de l'ATMV, Renfe Viajeros, en el termini de cinc dies hàbils, emetrà una liquidació definitiva, l'abonament corresponent de la qual s'efectuarà d'acord amb els terminis que estableix la Llei 15/2010, de 5 de juliol, de modificació de la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials.  
El retard en el pagament de les liquidacions que es vagen produint, tant per viatges fets amb títols de transport integrats de l'ATMV amb periodicitat mensual, descrites en l'apartat A d'aquest annex, i anual, com per compensació per garantia d'ingressos generarà interessos per mora, aplicant l'interés legal per mora des de la data en què es produïsca el venciment de la factura en qüestió.  
  
COEFICIENT CORRECTOR PER EFECTE COVID-19 O ALTRES EFECTES  
En el marc actual i a causa de les conseqüències imprevisibles que la situació provocada per la COVID-19 tinga sobre la mobilitat present i futura, cal incloure elements que corregisquen qualsevol desviació en els ingressos, de manera que per al càlcul de la compensació només es tinguen en compte els factors reals causats per aquesta integració sobre els ingressos de Renfe Viajeros.  
A aquest efecte les parts acorden incloure un coeficient corrector que tindrà en compte tant els efectes de la COVID-19 com qualsevol altre que es puga produir i que desvirtue els efectes reals produïts per la implementació dels títols integrats.  
Per al càlcul d'aquest coeficient es tindrà en compte l'evolució dels ingressos en l'àrea no integrada del nucli de Rodalia de València, que s'adjunten com a annex III.  
Els ingressos totals de l'any de referència (2019) s'actualitzaran de la manera següent per a obtindre els ingressos totals de referència:  
  
ITteòrics ZNIac = ITZNI ref \* IVRac  
  
en què:  
- ITteòrics ZNIac: ingressos teòrics totals de referència en la zona no integrada de l'any a compensar «ac».  
- ITZNI ref: ingressos totals reals per trànsit en la zona no integrada l'any de referència «ref» (2019).  
- IVRac: índex de variació de l'any a compensar «ac» (índex de variació de tarifes respecte a l'any de referència). Calculat com la variació mitjana ponderada dels increments dels títols propis de Renfe Viajeros en el nucli de València d'aquesta variació sobre la base dels usuaris que empren cada títol, en tant per u + 1. S'aplicarà en funció de les dates en què s'haja aplicat dins de cada any natural. En el cas de la creació de nous títols o alteració de les modificacions de les condicions d'ús dels títols existents respecte a l'any de referència, sempre que aquestes afecten la zona no integrada, s'establirà aquest efecte segons el mètode de càlcul que s'acorde en el si de la comissió de seguiment.  
  
Per tant, el càlcul del coeficient corrector es farà aplicant la fórmula següent:  
  
CCac 1 = ITZNIac / ITteòrics ZNIac  
  
- CCac: coeficient de correcció de l'any a compensar, 1.  
- ITZNIac: ingressos totals en zona no integrada de l'any a compensar «ac».  
- ITteòrics ZNIac: ingressos teòrics totals de referència en la zona no integrada de l'any a compensar «ac».  
  
Per tant, els ingressos totals garantits per a l'any a compensar «ac» caldrà multiplicar-los pel coeficient corrector (CCac), sempre que siga igual o inferior a 1, per a obtindre l'ITGac corregit ITGacC.  
  
ITGacC = ITGac\* CCac  
  
en què:  
- ITGacC: ingressos totals garantits any a compensar «ac» corregit de la zona integrada.  
- ITGac: ingressos totals garantits zona integrada any a compensar «ac».  
- CCac: coeficient de correcció de l'any a compensar, 1.  
  
  
  
  
ANNEX II  
Zonificació integrada  
  
  
  
  
ANNEX III  
Dades de referència de la zona integrada i no integrada per al càlcul de les liquidacions, la compensació per garantia d'ingressos i els coeficients correctors que puguen ser aplicable.  
  
ÀREA METROPOLITANA ACTUAL  
  
2019 Etapes Ingressos  
Gener 272.603 366.171,60 -  
Febrer 384.038 395.531,20 -  
Març 040.532 357.990,60 -  
Abril 927.421 100.260,50 -  
Maig 869.379 234.050,20 -  
Juny 890.861 569.465,70 -  
Juliol 179.035 931.594,30 -  
Agost 842.180 927.912,30 -  
Setembre 812.560 303.815,30 -  
octubre 366.442 826.943,80 -  
Novembre 830.346 212.623,30 -  
Desembre 943.523 867.871,10 -  
Total 4.899.416 6.191.229,90 -  
  
  
2019 Etapes Ingressos  
Gener 493.397 2.216.172,40 -  
Febrer 459.593 1.996.658,50 -  
Març 1.672.964 3.139.904,60 -  
Abril 865.539 1.969.282,50 -  
Maig 841.621 2.147.385,10 -  
Juny 363.701 1.948.212,00 -  
Juliol 177.860 1.954.777,50 -  
Agost 143.774 1.602.234,90 -  
Setembre 847.739 2.291.367,80 -  
octubre 1.412.661 2.431.300,60 -  
Novembre 228.717 2.032.281,60 -  
Desembre 101.123 2.003.538,50 -  
Total 9.009.614 60.532.963,00 -